  Майя Бывальцева Быдэ вуымтэослы коронавирус инфекцилэсь «Спутник М» вакцина Удмуртие 2022-тӥ арын толшор кутсконын вуоз шуыса чаклало. 12-17 аресъем пиналъёслы прививка мылкыд каремъя гинэ пуктыны луоз, со понна анай-атайзылэсь яке опекунзылэсь соглаш луэмзэс басьтыны кулэ, ивортӥз элькунысь тазалыкез утёнъя министерстволэн пресс-службаез. Та дыре эм но дышетон огазеяськонъёсын анай-атайёс пӧлын юалляськон мынэ, кин пиналъёсызлы прививка пуктыны дась. Со кыл вылын гинэ яке гожтыса ортчытӥське, но соглаш луон сярысь ужкагазъёсты кинюртон али уг мыны, ми кулэяськонэз гинэ чакласьком, кӧня вакцина курыны тодон вылысь Марина Петренко, Удмуртиысь тазалыкез утёнъя министрлэн воштӥсезСолэн кылъёсызъя, нылпиослы эмъяськонниос вакцинаез кутыны дась: холодильникъёс басьтэмын, эм ужасьёс дышетэмын, прививка пуктӥсь бригадаос кылдытэмын. «Спутник М» вакцина кык компонентъем луэ, но «Спутник V» вакцинаен ӵошатыса, солэн дозаез вить поллы кулэстэмын. Прививкаез нырысь ик ӵектозы кышкытлыко группае пырись быдэ вуымтэослы – кинлэн вань кема кыстӥськись (хронической) висёнъёсыз, мултэс секталаез. Ӵапак соослэн, коронавирусэн черлазы ке, висёнзы секытэн ортчоз. Марина Петренко пусйиз, дельта-штамм вӧлмон вакытэ черлам пиналъёслэн лыдзы йылӥз, озьы ик инфекциез шоро-куспо секыт но секыт ортчись пиналъёс тросгес луизы.  Выль омикрон-штамм вуэмен ми ум тодӥське, кызьы висёзы пиналъёс. Ковид пиналъёс понна висёнлэн кыстӥськеменыз гинэ кышкыт ӧвӧл, бервылъёсыныз но – со аутоимунной висёнъёс но, вирсэр висёнъёс но, миокардит но, ёзвиос лябомон но, кема кыстӥськись висёнъёслэн лекомонзы но. Соин ик мон анай-атайёсты ваньзэ чакланы но пыр-поч малпам пумкылъян кутыны курисько Марина Петренко, Удмуртиысь тазалыкез утёнъя министрлэн воштӥсезТодэ вайытом, Россиысь тазалыкез утёнъя министерство 12 ареслэсь бадӟым пиналъёс пӧлын вакцинациез эпидеми возьматэтъёсъя алон прививкаосъя йӧскалык календаре пыртӥз.   Тегъёс: Ижкар Удмуртия коронавирус пиналъёс вакцина  